નો ડાઉટ, આ કિસ્સો કંઇ દુનિયાનો પહેલો કિસ્સો નથી, અને છેલ્લો પણ નથી. વાત પિતા પ્રત્યેની સંવેદનાની છે. પિતા હેડ ઓફ ધ ફેમિલી છે. આપણા સમાજમાં માતાનો જેટલો મહિમા ગવાયો છે એટલું ગૌરવ પપ્પાનું ગવાયું નથી. મા બાપની કોઇપણ રીતે સરખામણી કરી ન શકાય, બંને એની એની જગ્યાએ મહાન જ હોય છે. પિતા ‘હેડ’ (માથું) છે તો મા કરોડરજ્જુ છે. દીકરીને પિતા પ્રત્યે અને દીકરાને મા તરફ વધુ લગાવ હોય છે એવું કહેવાય છે. સામા પક્ષે પિતાને દીકરી અને માતાને દીકરો વધુ વહાલો હોય છે એવું પણ મનાય છે. જે હોય તે, અંતે તો મા અને બાપ બંને સંતાનોનું ભલું જ ઇચ્છતાં હોય છે. પિતા માટે બીજું કંઇ કરી શકાય નહીં તો કંઇ નહીં, દરેક સંતાન એક કામ તો કરી જ શકે. પિતાને બને એટલો સમય આપો, એની વાત સાંભળો, એને હળવાશ આપો, એની સાથે જેટલું વધુ રહેવા મળે એટલું રહો, યાદ રાખજો, પિતા આખી જિંદગી આપણી સાથે રહેવાના નથી. આજે જે કંઇ કરો એ તમારા ફાધર, ડેડ, ડેડી, પિતા, બાપા, પપ્પા માટે નહીં પણ તમારા માટે કરજો, પિતાના હસતા ચહેરાનું દૃશ્ય આંખોમાં કંડારી લેજો. એ તમને આખી જિંદગી તાકાત આપશે. છેલ્લે એક સાવ સાચી ઘટના. એક પિતા મરણપથારીએ હતા. દીકરાનો હાથ પકડીને કહ્યું કે, હું ન હોઉં અને ક્યારેય કોઇ તકલીફ પડેને ત્યારે મને દિલથી યાદ કરજે, હું કોઇ ને કોઇ સ્વરૂપે તારી મદદે આવી જઇશ. એ દીકરાએ કહ્યું છે, સૂક્ષ્મ રીતે પિતા મારી સાથે હોવાનો અનુભવ મને અનેક વખત થયો છે. અંતે, દુનિયાના દરેક પિતાને વંદન. kkantu@gmail.com